ये ठीक है कि 1942 की क्रांति से आरएसएस ने स्वयं को अपने ही कारणों से दूर रखा, लेकिन अगस्त क्रांति को लेकर उसके कार्यकर्ताओं की भावना इस संगठन से अलग थी। आरएसएस अपने कार्यकर्ताओं को इस क्रांति में भाग नहीं लेने की कोशिशों की नाकामी से बेहद हताश था। इस बारे में तत्कालीन आरएसएस प्रमुख गोलवलकर ने स्वयं लिखा है,‘1942 में भी कार्यकताओं के दिलों में आंदोलन के प्रति गहरी भावना थी; न सिर्फ़ संगठन के बाहर के लोगों ने, बल्कि हमारे कई स्वयंसेवकों ने भी ऐसी बातें करनी शुरू कर दी थीं कि संघ निकम्मे लोगों का संगठन है,उनकी बातें किसी काम की नहीं हैं। वे काफ़ी हताश भी हो गए थे।’